ΓΡΑΠΤΗ ΕΡΩΤΗΣΗ E-1183/03

υποβολή: Erik Meijer (GUE/NGL) προς την Επιτροπή

(1 Απριλίου 2003)

Θέμα: Η μετατόπιση των κυκλοφοριακών ρευμάτων στις εναέριες μεταφορές, ως συνέπεια της επιδοτούμενης συνεργασίας μεταξύ περιφερειακών αεροδρομίων και νέων εταιρειών χαμηλού κόστους

1. Θυμάται η Επιτροπή ότι τις τελευταίες δεκαετίες κατασκευάσθηκαν, σε απόσταση μεταξύ 10 και 45 χμ από τις μεγάλες πόλεις, μεγάλα αεροδρόμια τα οποία είναι προσιτά μέσω της απευθείας σύνδεσής τους με το σιδηροδρομικό δίκτυο σε ακτίνα ορισμένων εκατοντάδων χιλιομέτρων·

2. Γνωρίζει η Επιτροπή ότι ορισμένες νέες αεροπορικές εταιρείες δημιουργούν κυρίως συνδέσεις μεταξύ αεροδρομίων, σε πρώην στρατιωτικές βάσεις ή κοντά σε μικρότερες πόλεις, με αποτέλεσμα να μετατοπίζονται οι διεθνείς επιβατικές μεταφορές, από τα κεντρικά αεροδρόμια που βρίσκονται κοντά στα μεγάλα αστικά κέντρα και τους σιδηροδρομικούς σταθμούς, προς θέσεις οι οποίες, όπως τα παλιά αεροδρόμια, εξαρτώνται πλήρως από την οδική μεταφορά πριν και μετά την πτήση·

3. Γνωρίζει η Επιτροπή ότι αυξάνεται συνεχώς η συνεργασία μεταξύ ασήμαντων κατά το παρελθόν περιφερειακών αεροδρομίων και νέων εταιρειών, με αποτέλεσμα την αλληλοεξάρτησή τους, τούτο δε επειδή τα αεροδρόμια αναζητούν νέους πελάτες και οι ανερχόμενες εταιρείες χαμηλού κόστους επιθυμούν να διατηρήσουν τις χαμηλές τιμές τους.

4. Σε ποιο βαθμό μπορούμε να πούμε ότι η διάθεση μικρότερων αεροδρομίων σε αεροπορικές εταιρείες χαμηλού κόστους προκειμένου να χρησιμοποιούν τους διαδρόμους προσγείωσης και απογείωσης, καθώς και τις εγκαταστάσεις των αεροδρομίων αυτών, καθίσταται εν μέρει δυνατή χάρη στη διάθεση κρατικών πόρων εκ μέρους των τοπικών αρχών ή των περιφερειακών κυβερνήσεων· Μήπως πρόκειται για αθέμιτη κρατική ενίσχυση ή στρέβλωση του ανταγωνισμού·

5. Τι μέτρα προτίθεται να λάβει η Επιτροπή προκειμένου να ενθαρρύνει τη διατήρηση ή τη συγκέντρωση των διεθνών και κυρίως των διηπειρωτικών πτήσεων σε αεροδρόμια που βρίσκονται κοντά στα μεγάλα αστικά κέντρα και έχουν καλή σιδηροδρομική σύνδεση·

6. Τι μέτρα προτίθεται να λάβει η Επιτροπή ώστε να προωθήσει τη χρησιμοποίηση των περιφερειακών αεροδρομίων αποκλειστικά και μόνο για την κάλυψη των αναγκών των γειτονικών πόλεων και περιοχών που απέχουν πολύ από ένα κεντρικό αεροδρόμιο και όχι ως φθηνών και οχληρών ανταγωνιστών των κεντρικών αεροδρομίων·

Απάντηση της κας de Palacio εξ ονόματος της Επιτροπής

(15 Μαΐου 2003)

Η Επιτροπή γνωρίζει την ύπαρξη σιδηροδρομικών συνδέσεων με τους μεγαλύτερους αερολιμένες της Ένωσης. Ωστόσο, δεν έχουν όλοι οι μεγάλοι αερολιμένες της Ένωσης απευθείας σύνδεση με σιδηροδρομικό δίκτυο.

Η Επιτροπή γνωρίζει τις πρόσφατες εξελίξεις στον κλάδο των αερομεταφορέων στην Ένωση, όπως και την ανάδειξη των καλούμενων αερομεταφορέων χαμηλού κόστους οι οποίοι, για ορισμένους λόγους, διαθέτουν δομή κόστους διαφορετική απ'ό,τι οι συμβατικοί αερομεταφορείς. Ορισμένοι από τους εν λόγω αερομεταφορείς χαμηλού κόστους -όχι όμως όλοι- επικεντρώνουν τις δραστηριότητές τους σε όχι μεγάλους αερολιμένες της Ένωσης. Δενπάρχουν ενδείξεις ότι λόγω των εξελίξεων αυτών παρατηρείται, εν γένει, εκτροπή των διεθνών επιβατικών ροών. Αντιθέτως, η προσφορά πτήσεων από τους αερομεταφορείς χαμηλού κόστους καλύπτει μια μεταβαλλόμενη και αυξανόμενη ζήτηση του ταξιδεύοντος κοινού για ένα νέο τύπο αεροπορικώνπηρεσιών: απευθείας πτήσεις από σημείου προς σημείο με σημαντικά συρρικνωμένη εξυπηρέτηση πελατών, με κρατήσεις όχι μέσω ταξιδιωτικών πρακτορείων αλλά μέσω Ίντερνετ. Η Επιτροπή σημειώνει ότι η νέα κατάσταση στις αερομεταφορές είναι, επίσης, καρπός ενός ανοικτού καθεστώτος πρόσβασης στην αγορά, όπου οι φορείς εκμετάλλευσης και οι πελάτες μπορούν να λάβουν τις αποφάσεις εκείνες που τους εξυπηρετούν καλύτερα.

Σε ποιο βαθμό οι αερομεταφορείς μπορούν να χρησιμοποιήσουν μικρότερα αεροδρόμια, με χαμηλότερα τιμολόγια από αυτά θεωρούνται κανονικά, δεν είναι εύκολο να λεχθεί, δεδομένου ότι οι συμφωνίες μείωσης των επίσημων ναύλων ή οι ειδικοί όροι δεν δημοσιοποιούνται πάντοτε, και δεδομένου, εξάλλου, ότι η Επιτροπή δεν ενημερώνεται συστηματικά για τις περιπτώσεις αυτές. Το κατά πόσονπεισέρχονται κρατικές ενισχύσεις και ακολουθεί στρέβλωση του ανταγωνισμού πρέπει να κρίνεται κατά περίπτωση. Στην περίπτωση της Ryanair, η οποία φέρεται ως επωφεληθείσα ευνοϊκών εμπορικών επιχειρησιακών όρων εκ μέρους των αρχών της Βαλλωνίας και του αεροδρομίου του Charleroi (υπό τους οποίους (όρους) ο αερομεταφορέας τώρα εκτελεί δρομολόγια προς και από το Charleroi), η Επιτροπή έλαβε την απόφαση να δρομολογήσει επίσημη έρευνα για το κατά πόσον οι εμπλεκόμενες κρατικές ενισχύσεις συνιστούν παράβαση του άρθρου 87 της Συνθήκης ΕΚ. Η σχετική έρευνα βρίσκεται σε εξέλιξη.

Η πολιτική της Επιτροπής δεν αποβλέπει στην ενθάρρυνση των αερομεταφορέων στο να αναπτύξουν τις οικείες εμπορικές δραστηριότητες στη μια ή στην άλλη συγκεκριμένη κατηγορία αεροδρομίων. Η επιλογή των αεροδρομίων αυτών συνιστά καρπό εμπορικών σκοπιμοτήτων των αερομεταφορέων σε ένα φιλελεύθερο καθεστώς αγοράς. Δεν εναπόκειται στην Επιτροπή να παρέμβει στις αποφάσεις αυτές, εφόσον τηρείται πλήρως η κοινοτική νομοθεσία.